Beweerde korrupsie oor Hop-huise in KZN ondersoekWillies Mchunu Willies Mchunu se premierskantoor het Sondag in ŉ verklaring gesê dat die besluit die afgelope Woensdag geneem is tydens ŉ vergadering van die provinsiale uitvoerende raad. In ŉ peiling wat in 2015 onder 22 000 huishoudings gedoen is, het 64% van respondente aangedui dat hulle gelukkig is met die provinsiale regering se dienste. Die oorblywende 36% se ongelukkigheid het grootliks gesentreer rondom behuising en werkloosheid, lui die verklaring. “Juis daarom het die uitvoerende raad besluit dat daar dringend ingegryp moet word om die korrupsie met die toekenning van Hop-huise hok te slaan. Daar word beweer dat hierdie huise aan vriende, familielede en politieke kennisse gegee word wat nie volgens die nasionale kriteria vir Hop-huise in aanmerking kom nie.” Daar word ook beweer dat die huise deur raadslede verkoop of verhuur word vir persoonlike wins. Die KwaZulu-Natalse departement van menslike nedersettings het aan die Morris Webb-rasseverhoudingsinstituut toestemming gegee om navorsing te doen oor beweerde onreëlmatighede in die toekenningsproses van Hop-huise asook die verskynsel van “plakkershut-heerskappy” in informele nedersettings. Die ondersoek sal na verwagting teen Februarie 2017 afgehandel wees.